Publication: Magyar Közlöny
Issue: MK-1998-42 (Year: 1998, Number: 42)
Era: 1990-2004
Section: A rádiózásról és televíziózásról szóló 1996. évi I. törvényben kitűzött öt országos rádió, három földi és két
Paragraph Index: 1080

A rádiózásról és televíziózásról szóló 1996. évi I. törvényben kitűzött öt országos rádió, három földi és két műholdas sugárzású televízió műsorszóró hálózaton az elkövetkező 15 évben — a kapott vagy elnyert műsorszolgáltatási jogosultság miatt — a meglevő távközlési szolgáltató sugározni fog. Ez a helyzet korlátozni fogja az új szolgáltatók piacra lépését, és amíg ez az állapot fennmarad, akadályt fog jelenteni az új információs szolgáltatások egységes hazai piacának kialakítása, majd az Európai Unióhoz való csatlakozásunk után az egységes európai információs piachoz történő kapcsolódásunk előtt. Az ezredforduló után uralkodó digitális technika alkalmazása azonban új lehetőségeket nyit meg a műsorszórás előtt. A műsorszórás digitalizálása újabb országos földi hálózatok kialakítását és az olcsó közvetlen műholdas vételt és a távközlés (műsorszórás), informatika és média integrálódását teszi lehetővé. A műsorszórási frekvenciák szűkösségéből adódó fokozottabb szabályozás ellentétesen hat a kiadói piacon és a távközlés egyéb területein kialakuló liberalizációval. A hagyományos műsorszórást az információ technológiai iparág felől jelentős kihívás fogja érni. Az Internet web-tv növekvő jelentősége folytán egyre nagyobb hatást gyakorol majd a műsorszórásra. A video-on-demand típusú szolgáltatások — beleértve az egyre jobban terjedő elektronikus kereskedelmet — új szabályozási kereteket igényelnek. A Kormány célja, hogy — a műsorszórási piac az új technikai adottságokat kihasználva fejlődőképes maradjon, és akadályoztatás nélkül piacszerűen fejlődjön, — a műsorszórás fejlődése és a további tőkebevonás lehetőségének biztosítása érdekében liberalizálja 2002-t követően a műsorszórást, — az átmeneti időszakban megteremtse azokat a szabályozási feltételeket, amelyek biztosítják a műsorszórás megváltozott szerepének megfelelő piaci alkalmazkodást, — a megszűnt Hírközlési Alapból átvett fejezeti kezelésű előirányzatból a földi digitális rádiózás (T—DAB) 2000—2002. években esedékes létrehozása feltételeinek megteremtésére 1 Mrd Ft összeget biztosítson.

Source: https://magyarkozlony.hu/hivatalos-lapok/f65531640d9131f0f6c48806bea0f01115e27683/dokumentumok/1f46443b7e671282590abcb62e5b44b59c6dff84/letoltes